Il
president de Turchie Recep Tayipp Erdogan al à declarât di
considerâ finît il procès di pâs inviât inte Vierte dal 2013 su
iniziative dal PKK, il Partît dai Lavoradôrs dal Kurdistan. Cundut
dal bloc unilaterâl des azions armadis de bande de vuerilie curde,
il nivel de repression al è cressût a man a man che e aumentave la
fuarce de resistence curde intal Rojava, o sei il Kurdistan “sirian”.
A butâ benzine sul fûc al è stât il sassinament a Suruç (Tal
Kurdistan “turc”) di 32 zovins impegnâts a sostignî la cause
curde intal Rojava intun atentât atribuît al Stât Islamic. Ae
repression violente des protestis ator pe Turchie pe posizion ambigue
des autoritâts di Ankara tai confronts dal Stât Islamic i son
vignudis daûr azions armadis atribuidis al PKK. La Turchie e à
cussì decidût di rispuindi a chês che e calcole tant che “menacis
teroristichis” doprant la aviazion par bombardâ lis postazions dal
PKK intal Kurdistan irachen (azion che e à causât disinis di muarts
pe plui part civîi) e proponint la creazion di une fasse di
interdizion cuintri dal Stât Islamic inte Sirie setentrionâl. La
linie turche e à cjatât la poie de NATO, ma par tancj di lôr –
ancje tra i diplomatics europeans – la operazion e somee pensade
plui par pidimentâ lis miliziis curdis dal Rojava, in prime linie
cuintri dal Stât Islamic, che no cuintri chest ultin.
Font:
Ekurd Daily, 28-30/07/15;
Naiz:, 28/07/15
mlt_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fra_Latn twi_Latn eus_Latn